Lancia Thesis

Το Lancia Thesis ήταν ένα μεσαίο πολυτελές σεντάν αυτοκίνητο της κατηγορίας Ε που κατασκευάστηκε από την ιταλική αυτοκινητοβιομηχανία Lancia, από τον Μάρτιο του 2002 έως τις 15 Ιουνίου 2009. Αντικατέστησε το Lancia Kappa στον ρόλο του ακριβότερου μοντέλου της εταιρείας και πήρε το όνομά του από την ελληνική λέξη «θέσις». Ο διάδοχος του Thesis, το Lancia Thema, κατασκευάστηκε από τον Σεπτέμβριο του 2011 έως τον Οκτώβριο του 2014, είχε κοινή πλατφόρμα με το Chrysler 300 δεύτερης γενιάς και αναβίωσε το όνομα της παλαιότερης ναυαρχίδας Lancia Thema του 1984 - 1994.

Εξέλιξη και εισαγωγή 

Η αισθητική του Thesis βασίστηκε στο πρωτότυπο Lancia Dialogos, που είχε παρουσιαστεί στο Σαλόνι Αυτοκινήτου του Τορίνο στα τέλη Απριλίου του 1998. Αντίθετα με τον προκάτοχο Lancia Kappa, που μοιραζόταν την πλατφόρμα με την Alfa Romeo 166, το Lancia Thesis σχεδιάστηκε με βάση ένα αποκλειστικά δικό του πλαίσιο, φυσικά ως αυτοφερόμενο αμάξωμα (ενιαίο δομικό σύνολο). Η τελική αισθητική του Thesis, η οποία είχε ελάχιστες αλλαγές από το Dialogos, διαμορφώθηκε από τον Αμερικανό Michael Vernon Robinson, που ήταν τότε ο επικεφαλής του Centro Stile Lancia και είχε μόλις σχεδιάσει το μικρότερο αλλά παρόμοιας αισθητικής Lancia Lybra του 1999 - 2005.

Το τελικό μοντέλο παραγωγής παρουσιάστηκε επίσημα στο Σαλόνι Αυτοκινήτου της Γενεύης τον Μάρτιο του 2001 και το εσωτερικό του Lancia Thesis, που είχε σχεδιαστεί από τον Flavio Manzoni, αποκαλύφθηκε για πρώτη φορά στο Σαλόνι Αυτοκινήτου της Φρανκφούρτης τον Σεπτέμβριο του 2001. Ωστόσο, η μαζική παραγωγή και η έναρξη των πωλήσεων καθυστέρησαν σημαντικά, λόγω σοβαρών προβλημάτων αναξιοπιστίας των μοντέλων προ-παραγωγής, κυρίως σχετικά με τα ηλεκτρονικά. Τελικώς, η μαζική παραγωγή του κατάφερε να ξεκινήσει μόλις τον Μάρτιο του 2002 και οι πρώτες πωλήσεις του ξεκίνησαν τον Ιούνιο του 2002, αρχικά στην Ιταλία και σύντομα και στα άλλα ευρωπαϊκά κράτη.

Εμπορική πορεία 

Στις περισσότερες εκδόσεις, προσφερόταν αποκλειστικά με 5-τάχυτο αυτόματο κιβώτιο «Comfortronic», αν και τα 2.4 Multijet και 2.4 20V μπορούσαν να παραγγελθούν και με 6-τάχυτο μηχανικό κιβώτιο σε ορισμένες εκδόσεις εξοπλισμού, ενώ ο βασικός κινητήρας των 2.0 λίτρων συνδυάστηκε αποκλειστικά με το 6-τάχυτο μηχανικό. Το εσωτερικό του Thesis ήταν πολυτελέστατο, με συνθετικό δέρμα τύπου Alcantara ακόμα και στις βασικές εξοπλιστικές εκδόσεις και, γενικά, ο εξοπλισμός του υπήρξε κορυφαίος για την εποχή του, προσφέροντας ακόμα και μπροστινά ηλεκτρικά ρυθμιζόμενα καθίσματα με μηχανισμούς για μασάζ. Εν τούτοις, δεν μπόρεσε να σταθεί εμπορικά απέναντι στους κυρίαρχους της αντίστοιχης κατηγορίας, Mercedes-Benz E-Class W211, BMW Σειρά 5 και Audi A6, παρά το γεγονός ότι αν και με τον κορυφαίο εξοπλισμό της ήταν κατά 15% φθηνότερη από τα μοντέλα αυτά, με τις πωλήσεις του να υπολείπονται σημαντικά ακόμα και από αυτές του προκατόχου Lancia Kappa. Το αποτέλεσμα ήταν να παραχθούν γύρω στα 16.000 αντίτυπα του Lancia Thesis, αριθμός πολύ κατώτερος των προσδοκιών τις εταιρείας, ενώ ενδεικτικώς ακόμα και η προκάτοχος Kappa είχε παραχθεί σε 117.216 αντίτυπα.

Πρακτικώς, μόνο στην Ιταλία γνώρισε κάποια μέτρια απήχηση στο αγοραστικό κοινό, ενώ σε όλες τις εξαγωγικές αγορές, μεταξύ των οποίων και στην Ελλάδα, οι πωλήσεις ήταν καταστροφικά χαμηλές έως εντελώς μηδαμινές. Τελικώς, η παραγωγή του διακόπηκε στις 15 Ιουνίου 2009, με την τελική ειδική έκδοση Ultima Edizione. Από την άλλη όμως, λόγω του μικρού αριθμού αντιτύπων του, αναμένεται να γίνει άκρως συλλεκτικό στο μέλλον.

Εξοπλισμός 

Το επίπεδο εξοπλισμού του Thesis ήταν εξαιρετικά υψηλό για τα δεδομένα της δεκαετίας του 2000, καθώς διέθετε ως στάνταρ:

 8 αερόσακους.
 4 δισκόφρενα και μάλιστα όλα αεριζόμενα.
 ABS, traction control, ΕSΡ και Brake Assist (Υποβοήθηση Φρεναρίσματος).
 Μπροστινή και πίσω ανάρτηση ανεξάρτητη, πολλαπλών συνδέσμων, αντιστρεπτική, με ενίσχυση από αλουμίνιο και με ηλεκτρονικά ελεγχόμενη απόσβεση.
 Εξελιγμένο cruise control, που με τη βοήθεια ραντάρ μπορούσε να επιταχύνει και επιβραδύνει μόνο του το αυτοκίνητο, διατηρώντας την προκαθορισμένη από τον οδηγό ταχύτητα, ανάλογα με τις εκάστοτε οδηγικές συνθήκες. Το σύστημα αυτό ονομάζεται adaptive cruise control και μάλιστα η Thesis ήταν το πρώτο μοντέλο της Lancia που το έφερε και, για την ακρίβεια, το σύστημα που είχε η Thesis ήταν κατασκευής της Bosch.
 Προβολείς με φώτα Bi-Xenon.
 Ηλεκτρικά ρυθμιζόμενα εμπρόσθια καθίσματα, με αερισμό, θέρμανση και μασάζ (προαιρετικά μπορούσε να εξοπλιστεί με τις ίδιες λειτουργίες και στα πίσω, εκτός μόνο του πίσω κεντρικού καθίσματος).
 2-ζωνικό αυτόματο ηλεκτρονικό κλιματισμό (προαιρετικά 3-ζωνικό με ξεχωριστή ρύθμιση του κλιματισμού για τους εμπρός και πίσω επιβάτες, στάνταρ στις ανώτερες εκδόσεις).
 Ξεχωριστά πλήκτρα μέσα στο αναδιπλούμενο πίσω υποβραχιόνιο, για τον επιβάτη πίσω δεξιά, για ηλεκτρική ρύθμιση του καθίσματος του συνοδηγού και δυνατότητα να σηκώνει το ηλεκτρικό ριντό (κουρτινάκι) του πίσω παρμπρίζ.
 Σύστημα δορυφορικής πλοήγησης (έξτρα σε κάποια κράτη).
 Εξελιγμένο ηχοσύστημα της Bose με CD-changer.
 Κινητό τηλέφωνο.
 Αρκετά από αυτά (ηχοσύστημα, δορυφορική πλοήγηση, υπολογιστής ταξιδιού, το σύστημα επικοινωνίας της Fiat (υπό το όνομα Connect στην Lancia) και η τηλεόραση) ήταν ενσωματωμένα σε κεντρική οθόνη 7 ιντσών.
 Έλεγχο και με φωνητικές εντολές για όσα απεικονίζονταν στην κεντρική οθόνη.
 Κεντρική κονσόλα με ολοκληρωμένη πολυσυσκευή για τον έλεγχο της λειτουργίας του κλιματισμού, του ηχοσυστήματος, του τηλεφώνου και του συστήματος πλοήγησης.
 Αισθητήρες παρκαρίσματος εμπρός και πίσω.
 Ηλιοροφή.

Επιπλέον, ήταν διαθέσιμο και ως θωρακισμένο, στα επίπεδα Β4 και Β6, υπό το όνομα Lancia Thesis Protecta, ενώ κατασκευάστηκε και ένας μικρός αριθμός αντιτύπων με μακρύτερο μεταξόνιο, δηλαδή σε εκδοχή λιμουζίνας, κυρίως για κυβερνητική χρήση και για VIP.

Κινητήρες

Αντικατάσταση του Thesis 

Αμέσως μετά την εξαγορά του ομίλου της Chrysler από τον όμιλο της Fiat το 2009, αποφασίστηκε ότι Lancia και Chrysler θα μοιράζονταν πλατφόρμες και μία από αυτές, της Chrysler, θα ήταν η βάση για τον διάδοχο του Thesis. Για το σκοπό αυτό, επελέγη το Chrysler 300 δεύτερης γενιάς, το οποίο πωλήθηκε ως Chrysler 300 στις αγορές της Αμερικής, συνολικά, της Ασίας και των περιοχών EMEA (Europe/ Middle East/ Africa), ενώ σε επιλεγμένες ευρωπαϊκές αγορές, όπου η εταιρεία δραστηριοποιείτο ακόμα, πλην της Μεγάλης Βρετανίας, ως Lancia Thema, με μικρές μόνο εμφανισιακές διαφορές. Έκτοτε, η ναυαρχίδα της Lancia παραγόταν από την Chrysler για λογαριασμό της Lancia, από τον Σεπτέμβριο του 2011 έως τον Οκτώβριο του 2014, αναβιώνοντας το όνομα της παλαιότερης ναυαρχίδας Lancia Thema, που κατασκευαζόταν μεταξύ του 1984 και του 1994.

Επίσημο κυβερνητικό αυτοκίνητο 

Στην Ιταλία, το Lancia Thesis ήταν επίσημο κυβερνητικό αυτοκίνητο και εξακολουθεί περιορισμένα ακόμα και σήμερα να διατηρεί μια σχετική απήχηση, πολλά έτη μετά τη λήξη της παραγωγής του. Συνέχισε έτσι την σχετική παράδοση των προκατόχων του Lancia Thema και Lancia Kappa που είχαν επίσης επιλεγεί για επίσημα οχήματα της ιταλικής πολιτείας και συγκεκριμένα των ιταλικών κυβερνήσεων.

Αναφορές

Εξωτερικοί σύνδεσμοι 

 Ιστορία του Lancia Thesis
 Δοκιμή του Lancia Thesis προ-παραγωγής από το περιοδικό 4Τροχοί (Δεκέμβριος 2001)
 Συγκριτική δοκιμή μεταξύ Lancia Thesis και Mercedes E200 Kompressor από το περιοδικό 4Τροχοί (Ιανουάριος 2003)
 Autoevolution.com/ Lancia Thesis
 Lancia Thesis Site
 Lancisti.net - An Information Exchange and Support Community for Lancia Owners and Enthusiasts

Thesis
Αυτοκίνητα πολυτελείας